สั่งแบงก์10ประเทศอาเซียนแจงข้อมูลบริการเป็นภาษาถิ่น-อังกฤษ
ธนาคารกลางอาเซียน 10 ประเทศมีมติให้ธนาคารเปิดเผยข้อมูลในธุรกรรมการค้าระหว่างประเทศเป็นภาษาท้องถิ่นควบคู่กับภาษาอังกฤษ
27 ม.ค. 2558

ธนาคารกลางอาเซียน 10 ประเทศมีมติให้ธนาคารเปิดเผยข้อมูลในธุรกรรมการค้าระหว่างประเทศเป็นภาษาท้องถิ่นควบคู่กับภาษาอังกฤษ
ธนาคารแห่งประเทศไทย (ธปท.) ออกประกาศมติของคณะทำงานด้านระบบการชำระเงินในอาเซียน (The ASEAN Central Banks’ Working Committee on Payment and Settlement Systems) ซึ่งเป็นคณะทำงานของธนาคารกลาง 10 ประเทศในกลุ่มอาเซียน ที่กำหนดให้ธนาคารพาณิชย์ในประเทศอาเซียนต้องเปิดเผยข้อมูลบริการทางการเงิน สำหรับธุรกรรมการค้าระหว่างประเทศ เพื่อให้การเรียกเก็บค่าธรรมเนียม และการให้บริการของสถาบันการเงินในภูมิภาคที่เกี่ยวกับธุรกรรมการค้าระหว่างประเทศมีความโปร่งใสและเปิดเผยมากขึ้น
ทั้งนี้ ธนาคารพาณิชย์ในประเทศสมาชิกอาเซียนต้องมีการประกาศ ทั้งปฏิบัติในเรื่องดอกเบี้ย ส่วนลด ค่าบริการต่าง ๆ และเบี้ยปรับที่เป็นภาษาของประเทศนั้นๆและภาษาอังกฤษควบคู่กันไปด้วย โดยประเทศที่มีความพร้อมอย่าง มาเลเซีย ฟิลิปปินส์ สิงคโปร์ และไทย จะนำร่องทำการเปิดเผยข้อมูลตามหลักเกณฑ์นี้ก่อน ภายในเดือนก.พ. 2558 นี้
ขณะที่ประเทศในกลุ่มสมาชิกที่เหลือ ซึ่งประกอบด้วย บรูไน กัมพูชา อินโดนีเซีย ลาว เมียนมาร์ และเวียดนาม จะทยอยทำตามเกณฑ์ในระยะต่อไป ทั้งนี้ เพื่อเป็นการเตรียมความพร้อมรองรับการรวมตัวทางการเงินของประชาคมเศรษฐกิจอาเซียน(เออีซี) ในการให้บริการด้านการชำระเงินระหว่างประเทศให้มีความปลอดภัย และมีประสิทธิภาพในการเชื่อมโยงการให้บริการได้ดียิ่งขึ้น
ด้านนายจิรเทพ เสนีวงศ์ ณ อยุธยา โฆษก ธปท. กล่าวว่า ข้อมูลที่ขอให้ธนาคารพาณิชย์ในไทยเปิดเผยข้อมูลบริการทางการเงินสำหรับธุรกรรมการค้าระหว่างประเทศสอดคล้องกับข้อมูลที่ ธนาคารพาณิชย์ในไทยได้เปิดเผยอยู่แล้ว ทั้งในเรื่องดอกเบี้ย ส่วนลด ค่าบริการต่างๆ และเบี้ยปรับ ช่วยให้ลูกค้ามีข้อมูลที่เพียงพอในการตัดสินใจ แต่ที่ผ่านมาพบว่าธนาคารพาณิชย์บางแห่งเปิดเผยข้อมูลดังกล่าวเฉพาะที่เป็นภาษาไทย ดังนั้น ตามหลักเกณฑ์การเปิดเผยข้อมูลบริการทางการเงินสำหรับธุรกรรมการค้าระหว่างประเทศจึงขอให้มีการเปิดเผยข้อมูลเป็นภาษาอังกฤษด้วย เพื่อให้ลูกค้าในอาเซียนได้รับข้อมูลที่เท่าเทียมกัน
“การใช้หลักเกณฑ์นี้ขึ้นอยู่กับความพร้อมแต่ละประเทศในกลุ่มอาเซียน และไม่มีข้อบังคับหรือบทลงโทษ ซึ่งไทยเป็น 1 ใน 4 ประเทศที่มีความพร้อมทำได้ก่อนภายในเดือนก.พ.ปีนี้ อย่างไรก็ดีการหารือของธนาคารกลางในอาเซียนที่ผ่านมายังไม่ได้มีการพูดถึงการใช้เงินสกุลเดียวหรือการใช้เงินสกุลใดสกุลหนึ่งเป็นหลักในเออีซี แต่สำหรับการใช้เงินสกุลท้องถิ่นเพื่อการค้าขายนั้น จะเป็นไปตามความพร้อมของธุรกิจและตลาดการเงินในแต่ละประเทศ” โฆษกธปท. ระบุ